Die komma (,) word hoofsaaklik gebruik om die leesbaarheid van 'n teks te verhoog. Volgens die AWS (2017) dui dit die grense tussen bepaalde sinsdele aan, of maak dit die leser bedag op 'n kort pouse wat sinne in betekenisvolle dele verdeel. Die komma skei woorde en frases wat nie in die res van die sin geïntegreer is nie, van die res van die sin. (AWS, 2017) Die komma skei 'n aanspreekvorm van die res van die sin. Bv: Johan, het jy my gehoor? 'n Komma of kommas skei tussenwerpsels van die res van die sin. Bv: Nee, ek kan nie nou antwoord nie. Die komma skei 'n einddeelvraag van die res van die sin. Bv: Dis mos wat jy gesê het, nie waar nie? 'n Komma of kommas skei 'n uitbreidende woord, frase of bysin wat nie in die sin geïntegreer is nie van die res van die sin. Bv: Wat jy ook al doen, ek gaan Saterdag die rugby kyk. 'n Komma of kommas skei teks in die direkte rede van daaropvolgende teks in die indirekte rede.